作者:辛棄疾
標題:沁園春
內容:佇立瀟湘，黃鵠高飛，望君不來。被東風吹墮，西江對語，急呼斗酒，旋拂徵埃。卻怪英姿，有如君者，猶欠封侯萬里哉。空贏得，道江南佳句，只有方回。錦帆畫舫行齋。悵雪浪粘天江影開。記我行南浦，送君折柳，君逢驛使，為我攀梅。落帽山前，呼鷹臺下，人道花須滿縣栽。都休問，看雲霄高處，鵬翼徘徊。